Internaţionalul polonez Robert Lewandowski, atacantul echipei de fotbal FC Barcelona, a primit o ofertă fabuloasă din partea unui club din Arabia Saudită, pe care a refuzat-o însă, informează El Mundo Deportivo.
Cotidianul citat susţine că o echipă saudită i-ar fi propus lui Lewandowski un contract în valoare de 100 de milioane de euro pe sezon, însă golgheterul polonez a decis să rămână la FC Barcelona, de care este legat prin contract până în 2025, cu opţiune pentru un sezon suplimentar.
În vârstă de 35 de ani, Robert Lewandowski a marcat 20 de goluri de la debutul acestui sezon în toate competiţiile, 13 dintre ele în La Liga.
Cluburile din Arabia Saudită au investit sume colosale în ultimii ani, reuşind să atragă nume importante din fotbalul internaţional, printre care portughezul Cristian Ronaldo, brazilianul Neymar şi francezul Karim Benzema.